《送陈传道之官下邳》
宋代·贺铸

昔也官彭城，日与君子亲。
俱游大梁下，不见辄兼旬。
衣食牵迫人，汗走长街尘。
相逢立马语，愁面如含辛。
朝来忽叩门，颇惊黄绶新。
告我即东下，得官淮泗滨。
方语病中暍，药物苦殚贫。
故人复舍去，此怀难重陈。
想见经旧庐，节候属萧辰。
朝寻张翁墅，暮投寇叔邻。
二子亦吾好，尺书坐因循。
交情定相访，为话正迷津。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。